b'\n_START_ARTICLE_\nPaul Christian Lauterbur\n_START_SECTION_\n\xc5\xbdivljenje\n_START_PARAGRAPH_\nLauterbur je leta 1951 diplomiral iz kemije na Case Institute of Technology v Clevelandu. Iz istega podro\xc4\x8dja je enajst let pozneje na Univerzi v Pittsburghu tudi doktoriral. Velja za pionirja slikanja z jedrsko magnetno resonanco, ki je danes uveljavljena neinvazivna tehnika v medicinski diagnostiki. Leta 1972 je opisal na\xc4\x8dela postopka za slikanje z magnetno resonanco, leto pozneje pa objavil prvo sliko, pridobljeno po opisanih na\xc4\x8delih. Med letoma 1963 in 1984 je bil sodelavec in profesor kemije in radiologije na Univerzi dr\xc5\xbeave New York v Stony Brooku, od leta 1985 dalje pa je na UIUC profesor medicinske informatike, kemije, bioin\xc5\xbeenirstva, molekularne in integrativne fiziologije, biofizike in nevroznanosti. Za svoje delo je prejel \xc5\xa1tevilne nagrade, med njimi Nobelovo nagrado za fiziologijo in medicino leta 2003.'